Jck Jacob Flemingk, des durchluchtigen vnnd grothmechtigen hern hern Gustaffs der Sweden vnnd Gotten koniges genedigestes hern houetman vnd vtligger yn den Oestseh, bokenne vnnd botuge vor alszweme yn vnd myt dyssem openen vorsegeldenn breue, dat ick yn namen vnd van wegen hochgemelten Kon. Ma:t van den erssamen hern borgermestern vnnd radtmannen der stadt Reuel anderhalue last bussenkrudes to slangen vnd kartouwen denende yn datum tor noghe entfangen hebbe, welcher bussenkrudt myn genedigester her der vorbenompten stadt burgermeisteren vnd radtluden myt den aller ersten dat siner Kon. Ma:t mochlick myt wedder geleuerden krude edder so vele geldes vnnd ware als de vollenkamene worde dessuluesten tosecht vnd vordert gesynneth is ane ienigerleij vnsage vnd vortogering tor noye gancz willichlicke wedder vmbe tho gelden vnnd tho botalende. Des so bolaue ick bauengemelte Jacob zodan krudt edder des vollenkamene werde dessuluestes der vorbenompten stadt rade tho gude van mynem genedigesten hern myt dem besten tho vorforderen vnnd hir her wedder vmbe tor stede tho bosturen vnnd to vorschaffende. To mehr orkeende der warheit hebbe ick oftgenompte Jacob myn angeborn signetssegel bonedden an dyssen breeff rechtes wetendes don hangen. Gegeuen tho Reuel donnerdages negest na Jacobi apostoli anno Domini vosteynhundert vnnd ym drevnndtwintichsten.